Omstridt vognmand undskylder: 20 kroner i timen er niveauet i branchen | Fagbladet 3F
6. november 2018 - 15:59
Filippinske chauffører er behandlet fair og efter alle love og regler, fastholder direktør for vognmandsfirmaet Kurt Beier Transport i et nyt interview. Han undskylder dog for "for lidt rengøring" i slumlejr.
Det er helt fint at betale filippinske lastbilchauffører 20 kroner i timen for at være chauffør i Danmark, siger Karsten Beier til dr.dk. Foto: DR Nyheder
Det er helt fint at betale filippinske lastbilchauffører 20 kroner i timen for at være chauffør i Danmark.
Det fortæller direktøren for det omstridte vognmandsfirma Kurt Beier Transport, Karsten Beier, i et nyt interview til dr.dk.
Her forklarer Karsten Beier, at den løn, som de filippinske chauffører er blevet tilbudt, svarer mindst til det, som udenlandske chauffører ville få i et andet transportfirma.
- Jeg kan godt se, at man tænker, at 8.000 kroner ikke er mange penge, men vi ligger på minimum gennemsnittet af det, som branchen ligger på, siger Karsten Beier til dr.dk.
Fagbladet 3F har tidligere afsløret, at de filippinske chauffører har arbejdet for kun 15 kroner i timen hos vognmandsfirmaet Kurt Beier Transport.
Firmaet har efterfølgende tilbudt filippinerne en lønstigning, så de i stedet tjener 20 kroner i timen. Det har chaufførerne afvist.
Synes du, at 20 kroner i timen er en fair løn for at være chauffør i Danmark?
- 20 kroner i timen lyder lavt, men jeg kan kun sige, at vi ligger på niveauet for, hvad andre danske firmaer giver for chauffører udefra. Hvis man tager hensyn til, at de er ansat i Polen, så synes jeg, at beløbet er i orden.
- Vi vil gerne give mere i løn, men desværre er konkurrencen så hård, at hvis vi gjorde det, så var der ikke noget Kurt Beier i morgen, siger han.
Direktør: Vi har “fejlet med at gøre rent”
Interviewet er kun det andet, som Karsten Beier medvirker i, efter at Fagbladet 3F kunne afsløre slumlejren i Padborg.
Det første gav han til Fagbladet 3F i forbindelse med afsløringen af, at op til 200 filippinske chauffører levede under kummerlige forhold i containere på en p-plads.
LÆS OGSÅ: Vognmand bag slumlejr: Forholdene er fornuftige
Dengang afviste direktøren, at de filippinske ansatte levede under kummerlige forhold.
- De (forholdene, red.) er fornuftige. De har mulighed for at lave mad indenfor eller udenfor. De kan komme i bad og på toilet gratis. De kan vaske tøj gratis. De får mad leveret. De har en seng at sove i. Jeg vil ikke kalde det slum, sagde han dengang.
Men i det nye interview med dr.dk har Karsten Beier skiftet mening.
- Vi har ikke gjort nok aktivt for, at forholdene har været af en standard, vi har kunnet være bekendt. Det er ikke godt nok, og det er heller ikke i overensstemmelse med, hvordan vi ønsker at drive forretning, siger Karsten Beier.
Nu beklager du forholdene, men er det, fordi du er træt af, at I er blevet afsløret?
- Overhovedet ikke. Vores standard er bedre end de billeder, der er blevet vist, og jeg mener ikke, det er det rigtige billede af vores virksomhed. Vi har fejlet med noget rengøring, og det har ikke været godt nok.
Karsten Beier forklarer til dr.dk, at han er blevet “meget berørt” af billederne fra slumlejren i Padborg.
Men da Fagbladet 3F talte med ham for en uge siden, var direktørens holdning en anden:
- De har et sted at sove, og vi giver dem kost og logi. Jeg har ikke nogen, der kommer til mig og siger, at de ikke vil være her. Alle kan tage hjem, som de vil, hvis de ikke vil arbejde for os, sagde Karsten Beier dengang og fortsatte:
- Det er et frit land. Vi tvinger ikke nogen chauffører til at tage noget job overhovedet. De siger selv ja til det.
Fastholder uskyld: Ikke menneskehandel af filippinere
Efter Fagbladet 3F’s afsløringer i sidste uge ransagede politiet slumlejren i Padborg.
Her tog de 26 filippinske og srilankanske chauffører med sig, og siden blev lejren ryddet.
Efter afhøringer af chaufførerne satte Syd- og Sønderjyllands Politi en efterforskning i gang, der skal afgøre, om vognmandsfirmaet Kurt Beier Transports chauffører har været ofre for menneskehandel.
Men direktør Karsten Beier afviser, at der er tale om menneskehandel af nogen art:
- Jeg er helt sikker og overbevist om, at vi har ikke gjort noget strafferetligt forkert. Vi har overholdt alle love og regler, siger han til dr.dk.
- Alle chauffører har været klar over alle betingelser, da vi har haft samtaler med dem i Filippinerne. Ingen har været tvunget til noget under arbejde hos os.
Fagbladet 3F har selv forsøgt at få et interview i stand med Karsten Beier af flere omgange siden afsløringerne og har igen i forbindelse med det nye interview hos dr.dk taget kontakt til Karsten Beier for at foretage et nyt interview.
(Overskriften er ændret 7. november 9.50, red)